Gemengde reaksie oor nuwe minimumloonverslagArgieffoto (Foto: Stevepb, Pixabay) Die ANC het Sondag die bekendmaking van die Nasionale Ekonomiese Ontwikkelings-en-Arbeidsraad (Nedlac) se verslag oor ŉ nasionale minimumloon, verwelkom. Adjunkpresident Cyril Ramaphosa het Sondag die verslag tydens ŉ mediakonferensie in Johannesburg bekend gemaak. Die paneel het ŉ nasionale minimumloon van R3 500 per maand en R20 per uur voorgestel. Ramaphosa het egter benadruk dat die voorgestelde syfer nog deur belanghebbendes bespreek en gedebatteer moet word voordat daar op ŉ finale bedrag besluit word. Zizi Kodwa, woordvoerder van die ANC, het gesê die paneel se verslag bied ŉ duidelik pad vir ŉ ooreenkoms tussen maatskaplike vennote onder Nedlac se leiding. “Die aanbevelings wat gemaak word is geloofwaardig en gesond en word duidelik ondersteun deur tegniese insette deur georganiseerde sake, arbeid, die regering en die gemeenskap,” het hy gesê. Die National Union of Mineworkers (NUM) het in ŉ kort verklaring gesê die vakbond is nie in ŉ posisie om die voorstel te aanvaar of te verwerp nie. “Die NUM sal sy besluit tydens die volgende nasionale uitvoerende komiteevergadering tussen 23 – 26 November bekend maak,” het die vakbondfederasie Cosatu gesê. Die National African Federated Chamber of Commerce (Nafcoc) het die aankondiging verwelkom en gesê hy ondersteun in beginsel die idee van ŉ minimumloon as ŉ instrument om armoede en ongelykheid te beveg. “Ons is dankbaar dat bedrywe soos huishulpe en plaasarbeiders spesiaal aandag gekry het,” het Nafcoc-president Lawrence Mavundla gesê. Die Ekonomiese Vryheidsvegters (EFF) het egter die aanbeveling verwerp en gesê dit “begunstig ondernemings ten koste van die werkers”. “Die voorstel sal nie die probleem van ongelykheid oplos nie, maar slegs hierdie ongelykhede op lae-inkomste-lone institusionaliseer,” het Mbuyiseni Ndlozi, woordvoerder van EFF, gesê. “Die EFF het, ná aanbevelings deur arbeidsorganisasies soos Cosatu, ŉ minimumloon van R4 500 aan die parlement voorgehou gebaseer op syfers van 2014, wat nou al twee jaar gelede is. Sedertdien het die inflasie met meer as 6% toegeneem. Dit beteken die aanvanklike voorstel van R4 500 vir arbeiders/werkers moet nou al minstens R5 000 wees.”